Спадарыня Яніна выканала сваё абяцанне зноў прывезці экскурсантаў з Рыгі. Гэтым разам сучасны аўтобус-лайнер адразу прычаліў да веснічак раённага музея. Турысты былі падзелены на дзве групы, экскурсаводамі сталі аўтар гэтых радкоў і захавальнік музейных фондаў Ігар Русін. Раскрываючы галоўныя тэмы музейных “прычалаў”, мы пастараліся на кожным з іх падкрэсліць факты і падзеі з агульнай гісторыі народаў-суседзяў. Гадзіна, адведзеная для знаёмства з экспазіцыямі, праляцела вельмі хутка. Госці выказалі сваё шчырае задавальненне ад экскурсіі, на расстанне гучалі падзякі, апладысменты. Не абышлося без сувеніраў і нават абдымкаў. На памяць пра сустрэчу акадэмік Я. Курсітэ пакінула дзве новыя свае кнігі: “Вяселле ў Латгаліі” і “Ідэнтычнасць ускраіны”. Гэтыя кнігі, выдадзеныя на “рэабілітаванай” латгальскай мове, сведчаць пра глыбокае веданне аўтаркай фальклору нашых найбліжэйшых суседзяў і ўяўляюць сабой дадатковую крыніцу знаходак для беларускіх этнографаў і фалькларыстаў, і, найперш, для верхнядзвінцаў. Хочацца адзначыць, што ўвага да выдання навуковай літаратуры этнагістарычнага і наогул культурніцкага зместу ў Латвіі стаіць на высокім узроўні, гэта праяўляецца нават у вонкавым выглядзе багата ілюстраваных выданняў, аформленых надзвычай якасна і без якіх-небудзь рэкламных заставак.